Internasionale Verslag – 12 Mei 2020 - Corona Krisissentrum
Tuis / COVID-19 / Internasionale Verslag – 12 Mei 2020
Internasionale Verslag – 12 Mei 2020
Tuesday | 12 May | 2020
Ekonome in die VSA voorspel nou dat die herstel van Westerse ekonomieë, veral die VSA en Europa, nie meer soos 'n maand gelede gehoop is, 'n V-vormige herstel gaan wees nie, maar eerder 'n sogenaamde 'swoosh'-herstel waar die skielike skerp afname in ekonomiese aktiwiteit deur 'n redelike lang hersteltydperk gevolg word. Ekonome verwag dat die herstel in die tweede helfte van 2020 stadiger gaan wees en dat dit tot die einde van 2021 of selfs die begin van 2020 kan neem voordat ekonomiese omset weer die vlak waarop dit voor die koronapandemie was, sal bereik. Die Uitvoerende Hoof van die wêreld se grootste verpakte voedselprodusent Nestlé, Mark Schneider, het gister gesê dat hulle 'n lang en stadige herstel verwag. Lugdienste verwag dat passasiersgetalle eers in 2022 sal herstel tot die vlakke waarop dit voor die pandemie was.
Openbare pensioenfondse in die VSA het tydens die eerste kwartaal van die jaar 'n gemiddeld van 13,2% van waarde verloor. Dit gaan groot druk op die regerings in deelstate en distrikte plaas. In baie gevalle was daar reeds voor die pandemie druk op talle deelstate se pensioenfondse en daar word verwag dat die voordele wat aan afgetredenes betaal word, wesenlik gesny sal moet word. Die finansies van die meeste Amerikaanse deelstate is in 'n krisis gedompel deur die koronapandemie met groot begrotingstekorte wat oor die afgelope twee maande ontstaan het en regerings wat ongewilde besluite moet neem om die befondsing van skole en mediese dienste te besnoei. Pensioenvoordele aan afgetrede staatsamptenare sal ook verlaag moet word.
Die wêreld se tweede grootste motorvervaardiger, Toyota, verwag dat sy inkomste in die huidige boekjaar, wat in Maart 2021 eindig, met 20% (223 miljard dollar) gaan deel. Die maatskappy verwag dat sy bedryfswins met 79,5% gaan daal. Toyota se bestuur verwag dat verkope teen Junie vanjaar 'n laagtepunt gaan bereik en dat verkope teen Desember vanjaar weer tot dieselfde vlak as voor die pandemie sal herstel.
Chinese produksiepryse het in April met 3,1% gedaal. Dit is die prys van produkte wanneer dit die plaas, fabriek of eerste verwerkingspunt verlaat. Dit is die grootste maand op maand daling in China in vier jaar. Die daling in produksiepryse in China in Maart was 1,5%. Die daling in pryse word deur laer plaaslike en globale vraag gedryf. Die Chinese ekonoom Liu Xuezhi voorspel ook nou dat die Chinese ekonomiese herstel langer gaan vat as wat 'n maand gelede verwag is. Die Chinese ekonomie is baie afhanklik van uitvoere en solank globale vraag na Chinese produkte laag bly sal pryse laag bly en sal deflasie selfs moontlik wees.
President Donald Trump van die VSA sê hy is nie bekommerd oor die verspreiding van die koronavirus in die Withuis nie. Twee senior raadgewers is met die koronavirus gediagnoseer en alle personeel in die Withuis het opdrag gekry om maskers te dra. Personeel word ook aangeraai om enige onnodige besoeke aan die westelike vleuel van die Withuis, waar Trump se kantoor is, te vermy. Teen vanoggend het byna 1,4 miljoen mense in die VSA positief vir die koronavirus getoets met byna 82 000 sterftes wat aan COVID-19 toegeskryf word. Regoor die VSA is mense besig om na werksplekke terug te keer en in state soos Kalifornië en Texas het verskeie groot werkgewers in weerwil van beperkingsmaatreëls besluit om produksie te hervat. Een so 'n voorbeeld is Tesla se fabriek in Kalifornië wat besluit het om produksie te hervat.
Die Britse laekoste lugdiens Ryanair het aangekondig dat hulle vanaf 1 Julie 40% van hulle normale vlugte sal hervat. Alle passasiers sal verplig word om gesigsmasker te dra en passasiers sal slegs met toestemming die toilette op vliegtuie mag gebruik. Dit beteken dat Ryanair vanaf 1 Julie 1000 vlugte per dag sal hervat. Die lugdiens bedryf tans net 30 vlugte per dag. Met die 1000 vlugte wat Ryanair vanaf 1 Julie gaan bedryf sal 90% van die lugdiens se roetes gedek word.
Die Franse ekonomie het in die eerste kwartaal van 2020 negatiewe groei van 27% gerealiseer. Aan die begin van die jaar is verwag dat die Franse ekonomie in die eerste kwartaal met 0,1% sou groei maar die koronapandemie en van die strengste inperkingsmaatreëls in die wêreld het ekonomiese chaos veroorsaak. Die Bank van Frankryk verwag 'n stadige ekonomiese herstel nadat Frankryk gister begin het om inperkingsmaatreëls uit te faseer met openbare vervoer wat ook weer sedert gister soos normaal funksioneer.
Die premier van Noordryn-Wesfale, die Duitse deelstaat met die grootste bevolking, Armin Laschet, het voorgestel dat inperkingsmaatreëls in Duitsland vinniger verslap moet word om verdere ekonomiese skade te beperk. Hy wil hê dat die federale regering in Berlyn so gou moontlik die land se grense heropen en dat verpligte kwarantynvereistes vir alle persone wat van ander Europese lande na Duitsland terugkeer, verslap word. Die Duitse Minister van Binnelandse Sake, Horst Seehofer, het onlangs aangekondig dat grensbeheer tot 15 Mei sal geld en dat daar teen die einde van die week 'n besluit oor 'n moontlike verlenging geneem sal word.
Spanning tussen China en lande in Australasië is steeds besig om toe te neem. China het besluit om alle vleisinvoere uit Australië op te skort nadat die regering in Australië ander lande versoek het om 'n onafhanklike ondersoek na China se hantering van die koronapandemie te ondersteun. Intussen is Nieu-Seeland deur die Chinese regering gedreig weens Nieu-Seeland se ondersteuning aan Taiwan. China verhoed reeds vir jare dat Taiwan by internasionale organisasies soos die Wêreldgesondheidsorganisasie inskakel. Nieu-Seeland se regering dring nou aan daarop dat Taiwan as waarnemer by volgende week se Wêreldgesondheidsvergadering toegelaat word. Die Chinese regering sê dat Nieu-Seeland se steun aan Taiwan bilaterale verhoudinge tussen China en Nieu-Seeland kan benadeel.
Die Wêreldgesondheidsorganisasie sê dat daar sewe of agt top teenmiddelkandidate teen die koronavirus is en dat meer befondsing nodig is om te verseker dat teenmiddels so gou moontlik ontwikkel word. Verskeie lande regoor die wêreld het oor die afgelope paar weke begin om teenmiddels te toets. Dit is steeds onseker wanneer 'n teenmiddel kommersieel beskikbaar gaan wees.